[pic] | ЕВРОПЕЙСКА КОМИСИЯ |

Брюксел, 3.2.2011

COM(2011) 36 окончателен

2011/0016 (NLE)

Предложение за

РЕШЕНИЕ НА СЪВЕТА

за изменение на Решение 2006/197/ЕО на Комисията по отношение на подновяването на разрешението за пускане на пазара на съществуващ фураж, произведен от генетично модифицирана царевица 1507 (DAS-Ø15Ø7-1), въз основа на Регламент (ЕО) № 1829/2003 на Европейския парламент и на Съвета (само текстовете на френски, нидерландски и английски език са автентични) (текст от значение за ЕИП)

ОБЯСНИТЕЛЕН МЕМОРАНДУМ

Приложеното предложение за решение на Съвета се отнася до подновяването на разрешение за продължаване на предлагането на пазара на вече съществуващ фураж, произведен от генетично модифицирана царевица 1507 (DAS-Ø15Ø7-1), за което беше подадено съвместно заявление от Pioneer Overseas Corporation от името на Pioneer Hi-bred International и Dow AgroSciences от името на Mycogen Seeds на 12 април 2007 г. в съответствие с член 23 от Регламент (ЕО) № 1829/2003 относно генетично модифицираните храни и фуражи.

С настоящото предложение се изменя Решение 2006/197/ЕО на Комисията за разрешаване на пускането на пазара на храна, съдържаща, състояща се или произведена от генетично модифицирана царевица, линия 1507, посредством разширяване на обхвата му и включването на продължаване на предлагането на пазара на вече съществуващи продукти, използвани за хранене на животни, и добавки във фуражите, произведени от генетично модифицирана царевица 1507.

На 11 юни 2009 г. Европейският орган за безопасност на храните даде положително становище в съответствие с член 18 от Регламент (ЕО) № 1829/2003. Той смята, че предоставената в заявлението нова информация и прегледът на научната литература, публикувана след последното научно становище на групата от научни експерти в областта на ГМО към ЕОБХ за царевицата 1507, не налагат промени по последното научно становище за царевицата 1507. Затова ЕОБХ потвърждава предходните си заключения, че е малко вероятно царевицата 1507 да окаже неблагоприятно въздействие върху здравето на хората и на животните, или върху околната среда в контекста на предвидената ѝ употреба.

В този контекст на 15 ноември 2010 г. на Постоянния комитет по хранителната верига и здравето на животните беше представен за гласуване проект за решение на Комисията за изменение на Решение 2006/197/ЕО на Комисията по отношение на подновяването на разрешението за пускането на пазара на вече съществуващ фураж, произведен от генетично модифицирана царевица 1507 (DAS-Ø15Ø7-1). Комитетът не даде становище: 13 държави-членки (183 гласа) са гласували „за“, 7 държави-членки (73 гласа) са гласували „против“, 7 държави-членки (89 гласа) са се въздържали.

Следователно, в съответствие с член 35, параграф 2 от Регламент (ЕО) № 1829/2003 и член 5 от Решение 1999/468/EО на Съвета, изменено с Решение 2006/512/ЕО на Съвета, от Комисията се изисква да представи на Съвета предложение за мерките, които трябва да бъдат взети, а Съветът разполага с три месеца, за да се произнесе с квалифицирано мнозинство и да уведоми Парламента за това.

2011/0016 (NLE)

Предложение за

РЕШЕНИЕ НА СЪВЕТА

за изменение на Решение 2006/197/ЕО на Комисията по отношение на подновяването на разрешението за пускане на пазара на съществуващ фураж, произведен от генетично модифицирана царевица 1507 (DAS-Ø15Ø7-1), въз основа на Регламент (ЕО) № 1829/2003 на Европейския парламент и на Съвета

(само текстовете на френски, нидерландски и английски език са автентични) (текст от значение за ЕИП)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи[1], и по-специално член 7, параграф 3 и член 19, параграф 3 от него,

като взе предвид предложението на Европейската комисия,

като има предвид, че:

1. В обхвата на Решение 2006/197/ЕО на Комисията от 3 март 2006 г. за разрешаване на пускането на пазара на храна, съдържаща, състояща се или произведена от генетично модифицирана царевица, линия 1507 (DAS-Ø15Ø7-1), въз основа на Регламент (ЕО) № 1829/2003 на Европейския парламент и на Съвета[2] не влиза пускането на пазара на фураж, произведен от царевица, линия 1507 (DAS-Ø15Ø7-1) (наричана по-нататък „царевица, линия 1507“).

2. Фураж, произведен от царевица, линия 1507, е пуснат на пазара преди датата на прилагане на Регламент (ЕО) 1829/2003 и е извършено съответното уведомяване в съответствие с член 20, параграф 1, буква б) от посочения регламент.

3. На 12 април 2007 г. Pioneer Overseas Corporation от името на Pioneer Hi-bred International и Dow AgroSciences от името на Mycogen Seeds съвместно подадоха заявление пред Комисията в съответствие с член 23 от Регламент (ЕО) № 1829/2003 за подновяване на разрешенията за продължаване на предлагането на пазара на вече съществуващия фураж, произведен от царевица, линия 1507.

4. На 11 юни 2009 г. Европейският орган за безопасност на храните (наричан по-нататък „ЕОБХ“) даде положително становище в съответствие с член 18 от Регламент (ЕО) № 1829/2003 и заключи, че предоставената в заявлението нова информация и прегледът на научната литература, публикувана след последното научно становище на групата от научни експерти в областта на ГМО към ЕОБХ за царевица, линия 1507[3] не налагат промени по последните научни становища за царевица, линия 1507. Затова ЕОБХ потвърждава предходните си заключения, че е малко вероятно царевицата 1507 да окаже неблагоприятно въздействие върху здравето на хората и на животните, или върху околната среда в контекста на предвидената ѝ употреба. Това включва и употребата на фураж, произведен от царевица, линия 1507[4].

5. В становището си ЕОБХ взе предвид всички конкретни въпроси и опасения, изразени от държавите-членки в контекста на консултацията с националните компетентни органи, както е предвидено в член 18, параграф 4 от посочения регламент.

6. С писмо от 21 януари 2010 г. заявителят потвърди, че осъзнава факта, че подновяването на разрешението на вече съществуващия фураж, произведен от царевица, линия 1507, посредством разширяването на обхвата на Решение 2006/197/ЕО на Комисията с цел този продукт да бъде включен, означава, че тази категория продукти подлежи на разпоредбите на посоченото решение.

7. Според становището на ЕОБХ не са необходими специални изисквания за етикетиране на фуража, произведен от царевица, линия 1507, различни от вече предвидените в член 25, параграф 2 от Регламент (ЕО) № 1829/2003.

8. Становището на ЕОБХ не оправдава налагането на специални условия или ограничения за пускането на пазара и/или специални условия или ограничения за употребата или търговията, включително изисквания за мониторинг на употребата на фуража след пускане на пазара, както е предвидено в член 18, параграф 5, буква д) от Регламент (ЕО) № 1829/2003.

9. За целите на осигуряване на прозрачност, бе проведена консултация със заявителя относно предвидените в настоящото решение мерки.

10. Предвид посочените съображение следва да се позволи подновяване на разрешението за пускане на пазара на вече съществуващия фураж, произведен от царевица, линия 1507.

11. Тъй като е широкоразпространена практика да се разрешава пускането на пазара на храна и фураж с едно решение, подновяването на разрешението за пускане на пазара на фураж, произведен от царевица, линия 1507, следва да бъде включено в Решение 2006/197/ЕО. Поради това Решение 2006/197/ЕО следва да бъде съответно изменено.

12. Постоянният комитет по хранителната верига и здравето на животните не даде становище в рамките на срока, определен от неговия председател,

ПРИЕ НАСТОЯЩОТО РЕШЕНИЕ:

Член 1 Изменения

Решение 2006/197/ЕО се изменя, както следва:

(1) Заглавието се заменя със следното:

„Решение на Комисията от 3 март 2006 година за разрешаване на пускането на пазара на храна, съдържаща, състояща се или произведена от генетично модифицирана царевица, линия 1507 (DAS-Ø15Ø7-1), и подновяване на разрешението за пускане на пазара на фуражи, произведени от такава царевица, съгласно Регламент (ЕО) № 1829/2003 на Европейския парламент и на Съвета“

(2) Членове 1, 2 и 3 от Решение 2006/197/EО се заменят със следното:

„Член 1 Продукти

В обхвата на настоящото решение попадат храните и хранителните съставки, съдържащи, състоящи се или произведени от генетично модифицирана царевица ( Zea mays L.), линия 1507, както и храни, произведени от тази царевица (наричани по-нататък „продуктите“).

На генетично модифицираната царевица ( Zea mays L.), линия 1507, както допълнително е пояснено в приложението към настоящото решение, се дава единният идентификатор DAS-Ø15Ø7-1, както е предвидено в Регламент (ЕО) № 65/2004.

Член 2 Пускане на пазара

Пускането на пазара на продуктите в съответствие с условията, уточнени в настоящото решение и неговото приложение, се разрешава за целите на член 4, параграф 2 и член 16, параграф 2 от Регламент (ЕО) № 1829/2003.

Член 3 Етикетиране

За целите на специалните изисквания за етикетиране, предвидени в член 13, параграф 1 и член 25, параграф 2 от Регламент (EО) № 1829/2003, „името на организма“ е „царевица“.

(3) Приложението се изменя, както следва:

a) Раздел б) се заменя със следното:

„б) Означение и спецификация на продуктите:

i) Храни и хранителни съставки, съдържащи, състоящи се или произведени от царевица DAS-Ø15Ø7-1;

ii) Фураж, произведен от царевица DAS-Ø15Ø7-1.

Генетично модифицираната царевица DAS-Ø15Ø7-1, както е описана в заявлението, е устойчива към вредителя европейски царевичен стъблен пробивач ( Ostrinia nubilalis ) и някои други люспокрили вредители, и има поносимост към хербицида амониев глюфозинат. Генетично модифицираната царевица DAS-Ø15Ø7-1 съдържа следната ДНК последователност в два участъка:

- участък 1:

синтетичен вариант на скъсения ген cry 1F, получен от Bacillus thuringiensis , подвид aizawai, който придава устойчивост към европейския царевичен стъблен пробивач ( Ostrinia nubilalis ) и някои други люспокрили вредители посредством регулиращия механизъм, който се осигурява от убиквитиновия промотер ubi ZM1(2), получен от Zea mays L. и ORF25PolyA терминатор, получен от Agrobacterium tumefaciens pTi15955.

- участък 2:

синтетичен вариант на pat ген, получен от Streptomyces viridochromogenes щам Tü494, който придава поносимост към хербицида амониев глюфозинат посредством регулиращия механизъм, който се осигурява от секвенциите промотер и терминатор за 35S от вируса на мозайката на цветното зеле ( Cauliflower Mosaic Virus) .“

б) Раздел в) се заменя със следното:

„в) Етикетиране:

Няма специални изисквания, различни от предвидените в член 13, параграф 1 и член 25, параграф 2 от Регламент (ЕО) № 1829/2003.

За целите на член 13, параграф 1 и член 25, параграф 2 от Регламент (ЕО) № 1829/2003 „името на организма“ е „царевица“.“

Член 2Адресати

Адресати на настоящото решение са:

a) Pioneer Overseas Corporation, Avenue des Arts 44, B-1040 Brussels, Belgium; както и

б) Dow AgroSciences Europe, European Development Centre, 3 Milton Park, Abingdon, Oxon OX14 4RN, United Kingdom.

Съставено в Брюксел на … година.

За Съвета

Председател

[1] ОВ L 268, 18.10.2003 г., стр. 1.

[2] ОВ L 70, 9.3.2006 г., стр. 82.

[3] Становищата на ЕОБХ са публикувани на:- 24 септември 2004 г. за пускането на пазара на царевица 1507 за внос и преработка;http://registerofquestions.efsa.europa.eu/roqFrontend/questionLoader?question=EFSA-Q-2004-011- 19 януари 2005 г. за пускането на пазара на царевица 1507 за внос, фураж и индустриална преработка и отглеждане;http://registerofquestions.efsa.europa.eu/roqFrontend/questionLoader?question=EFSA-Q-2004-072- 19 януари 2005 г. за пускането на пазара на царевица 1507 за употреба като храна http://registerofquestions.efsa.europa.eu/roqFrontend/questionLoader?question=EFSA-Q-2004-087

[4] http://registerofquestions.efsa.europa.eu/roqFrontend/questionLoader?question=EFSA-Q-2007-144